मिस्बाह ने डीआरएस के इस्तेमाल का समर्थन किया  
पाकिस्तानी कप्तान ने अंपायरों के फैसलों की समीक्षा प्रणाली को अनिवार्य करने के फैसले का समर्थन करते हुए कहा कि इससे मैदानी अंपायरों से दबाव कम होगा।
पाकिस्तानी कप्तान मिस्बाह उल हक ने अंतरराष्ट्रीय क्रिकेट परिषद के टेस्ट और वनडे में अंपायरों के फैसलों की समीक्षा प्रणाली को अनिवार्य करने के फैसले का समर्थन करते हुए कहा कि इससे मैदानी अंपायरों से दबाव कम होगा।  इस 37 वर्षीय बल्लेबाज ने कहा कि अगर डीआरएस का इस्तेमाल सही तकनीक से किया जाए, तो इससे भविष्य में अंपायरों को अच्छी तरह मैचों का आयोजन करने में मदद मिलेगी।  मिस्बाह ने एक इंटरव्यू में कहा, मैं अपने व्यक्तिगत अनुभव से कह रहा हूं कि यह प्रणाली काफी उपयोगी होगी। अगर अंपायर ने कोई गलत फैसला कर दिया है, तो इससे बल्लेबाजी और क्षेत्ररक्षण कर रही टीम को दूसरा मौका मिलेगा।  आईसीसी ने डीआरएस में कुछ संशोधन कर टेस्ट और वनडे में इसके अनिवार्य रूप से इस्तेमाल की घोषणा की, जिसके बाद भारत ने इसे अपनाने के लिए सहमति जता दी।